b"\n_START_ARTICLE_\nTogrul beg\n_START_SECTION_\n\xc5\xbdivljenjepis\n_START_PARAGRAPH_\nNa oblast je pri\xc5\xa1el okrog leta 1016. Leta 1025 sta Togrulov brat \xc4\x8cagri beg (\xc3\x87a\xc4\x9fr\xc4\xb1) in njegov sin Alp Arslan slu\xc5\xbeila Karakanidom iz Buhare. Ko so Karakanide porazili Gaznavidi cesarja Mahmuda, je Togrul pobegnil v Horezm, Alp Arslan pa v Horasan._NEWLINE_Nekaj let kasneje so Gaznavidi premagali \xc5\xa1e Togrulovega in \xc4\x8cagrijevega strica v Horasanu, zato sta se oba odpravila v Horasan in leta 1028-1029 osvojila mesti Merv in Ni\xc5\xa1apur. Voja\xc5\xa1ke pohode sta nato usmerila prroti Buhari in Balhu. Leta 1037 sta osvojila Ghazni in leto kasneje se je Togrul v Ni\xc5\xa1apuru okronal za sultana. Leta 1040 sta v Bitki pri Dandanakanu odlo\xc4\x8dilno premagala Mahmudovega sina Mas\xe2\x80\x99uda I in ga prisilila, da jima je prepustil zahodne pokrajine in pobegnil v Lahore. Togrul je potem za guvernerja Horasana postavil \xc4\x8cagrija in prepre\xc4\x8dil Gaznavidom, da bi ponovno osvojili izgubljena ozemlja, sam pa se je v letih 1040-1044 odpravil osvajat Iransko planoto. Po letu 1054 se je za\xc4\x8del v Anatoliji spopadati z Bizantinskim cesarstvom, leta 1054 pa ga je abasidski kalif Al-Qa'im zaprosil, naj ponovno osvoji Bagdad, ki so ga zasedli Fatimidi. V osvojenem Bagdadu je kmalu pri\xc5\xa1lo do upora bujidske in turkmenske vojske, ki jo je vodil Togrulov pobratim Ibrahim Yinal, in Fatimidi so leta 1058 ponovno osvojili Bagdad. Dve leti kasneje je Togrul upor zadu\xc5\xa1il, osebno zadu\xc5\xa1il Ibrahima s tetivo svojega loka in vkorakal v Bagdad.\n_START_SECTION_\nNasledstvo\n_START_PARAGRAPH_\nTogrul je v Raju (Shahr Rey) v dana\xc5\xa1njem Iranu 4. septembra 1063 umrl brez otrok. Za prestol so se potegovali trije kandidati: ne\xc4\x8daka Sulejman in Alp Arslan, sinova \xc4\x8cagri bega, in njun bratranec Kutalmi\xc5\xa1, ki je kasneje podpiral Yinalisov upor v Bagdadu. Zmagal je Alp Arslan in 27. aprila 1064 zasedel seld\xc5\xbeu\xc5\xa1ki prestol."